ཡིག་སྒྱུར་གྱི་གོ་རིམ་ཁྲོད་དུ་སྒྱུར་བ་པོས་བསྒྱུར་བའི་མ་ཡིག་གི་ནང་དོན་གསལ་བོར་རྟོགས་པ་དང་།རྩོམ་པ་པོའི་བསམ་བློ་འཁྱེར་སོ་གང་ཡིན་ཤེས་པར་བྱས་ནས་བརྗོད་བྱའི་དོན་སྙིང་ཇི་བཞིན་མཚོན་པ་དང་།འགྱུར་ཡིག་གི་ཚིག་སྔ་ཕྱིར་འབྲེལ་ཆགས་པ་དང་རང་སྐད་ཀྱི་ཐུན་མོང་མ་ཡིན་པའི་ཁྱད་ཆོས་དང་བརྡ་སྤྲོད་ལུགས་ལ་མཐུན་པར་བྱེད་དགོས།བྱ་ཚིག་ནི་སྐད་ཆ་གཅིག་གི་ཁྲོད་ཀྱི་སྙིང་པོ་ཡིན་པ་དང་།གོ་རིམ་ལྡན་པ་དང་ཆ་ཚང་བའི་སྐད་ཆ་ཞིག་གམ་བརྗོད་པ་ཞིག་སྟོན་དུས་བྱ་ཚིག་གིས་དེའི་ནང་དོན་ཧྲིལ་བོར་བཀོད་སྒྲིག་བྱེད་ཀྱིན་ཡོད་པས།ཡིག་སྒྱུར་གྱི་གོ་རིམ་ཁྲོད་དུ་བྱ་ཚིག་གི་སྒྱུར་སྟངས་ལ་བློ་ཞིབ་མོ་བཏང་ནས་སྐབས་དོན་ལ་འབྱོར་ཞིང་ཀུན་དང་མཐུན་པ་ཞིག་ཆགས་ཐུབ་པར་བྱས་ཚེ།བསྒྱུར་བྱ་མ་ཡིག་གི་བསྟན་དོན་ལ་གོ་བ་ཡང་དག་པ་ཞིག་ལོན་པ་དང་བརྗོད་སྙིང་སོགས་ཇི་མ་ཇི་བཞིན་དུ་སྟོན་ཐུབ་པ།